P. Hrušovský, podpredseda NR SR: (2001-12-06):
Ďalší do rozpravy prihlásený je pán poslanec Danko, ktorý nie je prítomný v rokovacej sále, preto stráca poradie. Po ňom vystúpi pán poslanec Andrassy. Nech sa páči, pán poslanec Andrassy. Ľ. Andrassy, poslanec: Ďakujem veľmi pekne, pán predsedajúci. Vážená pani ministerka, vážená podpredsedníčka vlády, kolegyne, kolegovia, druhý deň prerokúvame návrh štátneho rozpočtu na budúci rok, na rok 2002. Zákon o štátnom rozpočte je rozhodujúcim zákonom v oblasti realizácie praktickej politiky každej, teda aj tejto vlády, v oblasti riešenia rozvojových programov smerujúcich k hospodárskemu a ekonomickému rastu. Rozpočet na rok 2002 nadväzuje na strednodobý finančný plán do roku 2004, ktorý sme mali k dispozícii pri prerokovaní aj tohtoročného rozpočtu minulý rok v decembri. V oblasti rastu hrubého domáceho produktu sa predpokladá úroveň 3,5 % a takisto napĺňajú sa očakávania vo výške inflácie, ktorá by mala byť na úrovni 6,7 %. Vo východiskách rozpočtu môžeme nájsť aj predpoklad, že na Slovensku bude v budúcom roku priemerná nezamestnanosť na úrovni až 18,7 %. V súvislosti s mierou nezamestnanosti musím povedať, že som sklamaný z toho, že vláda Slovenskej republiky berie túto alarmujúcu nezamestnanosť skôr za samozrejmosť, nie ako problém, ktorý treba razantne riešiť. Nasvedčuje o tom aj navrhované finančné krytie projektov, ktoré majú priniesť podporu regionálneho rozvoja, či podporu vytvárania nových pracovných miest. Na budúci rok plánuje vláda vyčleniť 904 mil. korún na programy verejnoprospešných prác a program podpory zamestnávania mladých ľudí. S projektom podpory zamestnávania mladej generácie či s projektom absolventskej praxe som prišiel ešte v roku 1999 a vtedy boli tieto návrhy zmietnuté zo stola ako neodôvodnené, hlavne podpredsedom vlády Slovenskej republiky pre ekonomiku Ivanom Miklošom. Dnes s takmer trojročným meškaním prichádza vláda s podporou tejto myšlienky. Aj napriek tomu je to podľa mňa správny krok smerujúci k reálnemu riešeniu otázky zamestnanosti mladej generácie. Za nedostatočne finančne kryté považujem projekty na podporu regiónov s vysokou mierou nezamestnanosti. Je zarážajúce, že so zvyšujúcou sa nezamestnanosťou v okresoch východného či stredného Slovenska sa znižuje objem verejných zdrojov napomáhajúcich malým a stredným podnikateľom či živnostníkom vytvárať nové pracovné miesta. Pre názornosť, keď v roku 2000 bolo na program podpory regiónov s vysokou mierou nezamestnanosti vyčlenených bezmála 150 mil. korún, v roku 2001 je to už len necelých 120 mil. a na budúci rok je rozpočtovaných len 95 mil. Sk. Rečnícku otázku si preto kladiem najmä v súvislosti s pôsobením ministra hospodárstva, ale takisto aj ministra regionálneho rozvoja, či to sú tie sľubované podporné programy na riešenie alarmujúcej miery nezamestnanosti v tých regiónoch, kde nezamestnanosť presiahla už 30-percentnú hranicu. Dámy a páni, pri prerokovaní zákona o štátnom rozpočte sa chcem konkrétnejšie venovať problematike výchovy a vzdelávania mladej generácie. Vláda Slovenskej republiky si za jednu zo svojich prioritných oblastí aj v programovom vyhlásení vlády, takisto aj pri príprave zákona o štátnom rozpočte na tento rok stanovila podporu slovenského ako základného, stredného, takisto aj vysokého školstva. Pozitívne hodnotím preto rozpočet ministerstva školstva v tom, že je jasne programovo členený s konkrétnymi projektmi smerujúcimi k modernizácii vzdelávacieho procesu od základných po vysoké školy. K modernizácii vyučovania na základných a stredných školách smeruje aj celoslovenský projekt Infovek, na ktorý je vyčlenených 267 mil. korún, čo je o 57 mil. korún viac ako v minulom roku. V oblasti financovania škôl zohrá v budúcom roku významnú úlohu novoprijatý zákon o financovaní školstva. Navýšenie kapitol krajských úradov o viac ako 930 mil. korún na krytie nákladov spojených s prevádzkou škôl má zabrániť tomu, aby nevznikli nové dlhy na základných a stredných školách. Na druhej strane považujem za prejav ignorovania mladej generácie zo strany vlády to, že na podporu mimoškolskej výchovy na základných a stredných školách a školských zariadeniach je v rozpočte vyčlenených 0 Sk. Podávam preto pozmeňujúci návrh, ktorým zvýšime výdavky kapitoly Ministerstva školstva Slovenskej republiky o 10 mil. Sk a podľa zákona o financovaní školstva ich budeme účelovo viazať na rozvoj mimoškolskej výchovy na základných a stredných školách a školských zariadeniach. Doterajšia skúsenosť pri uvoľňovaní zdrojov na zabezpečenie mimoškolskej činnosti má výrazný význam a výrazný rozmer pri prevencii negatívnych javov. Táto skúsenosť je aj taká, že školy majú relatívne nízku šancu získavať zdroje z existujúcich podporných projektov, preto vás žiadam, aby ste podporili tento pozmeňujúci návrh, ktorý v rozpočte ministerstva školstva vytvorí priestor na to, aby aj školy, školské zariadenia mohli získavať finančné projekty na podporu mládežníckych aktivít. Vláda Slovenskej republiky a osobitne jej predseda Mikuláš Dzurinda dal zástupcom vysokých škôl verejný prísľub, že navýši rozpočet vysokých škôl na rok 2002 o 0,1 % z hrubého domáceho produktu, čo v reálnych číslach malo znamenať zvýšenie rozpočtu pre vysoké školy o viac ako 1 mld. Sk. Premiér nedodržal verejný prísľub a vo vládnom návrhu sa objavilo navýšenie v tejto kapitole len o 729 mil. korún. Podporujem preto návrh zo spoločnej správy výborov k návrhu zákona o štátnom rozpočte, ktorý prináša navýšenie rozpočtu vysokých škôl o ďalších 228 mil. korún. Z pohľadu vysokoškolského študenta je významná položka smerujúca k zabezpečeniu systému sociálnej podpory vysokoškolákov. V rozpočte sa zatiaľ ráta s 548 mil. na programy podpory stravovania, ubytovania či aktivít poslucháčov vysokých škôl vo voľnom čase. Vláda ráta aj so 45 mil. korún určených na sociálne štipendiá. Pri dnešnej zlej sociálnej situácii občanov, keď viac ako 70 % rodín, ktorých deti študujú na vysokej škole, je sociálne odkázaných, je potrebné podľa môjho názoru navýšiť túto položku. Opäť preto podporujem návrh zo spoločnej správy výborov k tomuto zákonu, ktorý odporúča zvýšiť kapitolu sociálnych štipendií o 55 mil., a teda v konečnom dôsledku bude na sociálne štipendiá na budúci rok vyčlenených v rozpočte 100 mil. Sk. V parlamente už máme návrh nového vysokoškolského zákona. Vláda v rozpore so svojím programovým vyhlásením v ňom navrhuje spoplatniť externú formu vysokoškolského štúdia. Osobne si myslím, že Národná rada Slovenskej republiky nepodporí tento vládny návrh, ktorý považujem za krok späť a podporí pozmeňujúci návrh, ktorý predložíme do parlamentu, ktorý zabezpečí bezplatný prístup k vysokoškolskému vzdelaniu vo všetkých jeho formách, teda aj v dennej, aj v externej a uchováme tak rovnaký prístup k vzdelaniu. Aby sme finančne pomohli vysokým školám, ktoré organizujú externú formu vzdelávania, navrhujem prostredníctvom pozmeňujúceho návrhu v rozpočte na rok 2002 účelovo vyčleniť 80 mil. Sk na prijatie študentov do prvých ročníkov externej formy vysokoškolského štúdia, pričom táto forma bude bezplatná. Počet študentov prijatých do prvého ročníka sa za posledných 5 rokov prakticky zdvojnásobil a dosiahol okolo 9 tisíc novoprijatých študentov. Ak by sme realizovali tento pozmeňujúci návrh, vieme z 80 mil. Sk vykrývať náklady približne na 8 tisíc novoprijatých študentov externého štúdia v zimnom semestri školského roku 2002/2003. So školstvom ide ruka v ruke aj kultúra a v rozpočtovej kapitole ministerstva kultúry sa prioritná pozornosť venuje tzv. mŕtvej kultúre pred živou kultúrou. Myslím si, že je v záujme nás všetkých podporovať tradičnú ľudovú kultúru, podporovať združenia, ktoré organizujú festivaly, sympóziá a kultúrne akcie. Za povšimnutie stoja transfery, ktorých výška sa rádovo zmenila tak, že sa ohrozuje tvorba a prezentácia kultúrnych hodnôt, ale aj ochrana kultúrneho dedičstva, ktoré sme zdedili po predchádzajúcich generáciách. Napríklad transfer pre občianske združenia v rezorte ministerstva kultúry je nižší až o 82 %, teda bezmála z 32 mil. korún v minulom roku je na tento rok rozpočtovaných smiešnych 6 mil. Sk, čím podpora tradičnej kultúry je nižšia o viac ako 20 %. Preto navrhujem, aby sme z programu novostavby Slovenského národného divadla, na ktorý je vyčlenených 406 mil. Sk, previedli 20 mil. korún na účelový transfer pre občianske združenia a 10 mil. korún na program ministerstva kultúry pod číslom 6 Pro Slovakia, teda na podporu tradičnej a ľudovej kultúry. V záujme uchovania a šírenia tradičnej kultúry, organizovania kultúrnych podujatí a ochrany kultúrneho dedičstva je podľa môjho názoru nevyhnutné tento pozmeňujúci návrh podporiť. Nenavýšenie finančných prostriedkov na program Pro Slovakia či na podporu občianskych združení bude mať podľa mňa likvidačný dôsledok nielen pre organizovanie množstva kultúrnych podujatí, ktoré neziskové organizácie v priebehu celého roka či na regionálnej alebo aj celoslovenskej úrovni organizujú, ale ponechanie 6 mil. Sk na podporu neziskových organizácií môže mať oveľa váčší dosah, najmä čo sa týka ďalšej existencie týchto organizácií. Preto, kolegyne, kolegovia, aj keď sme zatiaľ v menšom počte, chcem vás požiadať o podporu týchto troch pozmeňujúcich návrhov. Zároveň žiadam spoločného spravodajcu, aby sa o všetkých troch pozmeňujúcich návrhoch hlasovalo osobitne. Ďakujem za pozornosť.